สต๊อกช็อต
ความผิดพลาดการใช้เงินช่วงเทศการ
20 ม.ค. 2555

ความผิดพลาดการใช้เงินช่วงเทศการ 
โนฮาว : สวัสดีครับ
ปูกะตอย : นี่ทำไมช่วงนี้เห็นคนกรุงเทพฯ เดินช็อปปิ้งกันมากขึ้น นี่ขนาดไม่มีเทศกาลอะไรเลยนะ แถมบางคนจ่ายซื้อของแต่ละที หรือรูดบัตรเครดิตที ยังกะพิมพ์เงินได้เอง 
โนฮาว : แถวบ้านเรียกว่าไม่มีความพอดี จ่ายเงินเกินตัว เอาเงินในอนาคตมาใช้ในวันนี้ ชอบเป็นหนี้
ปูกะตอย : แล้วถ้าเป็นช่วงเทศกาล คงช็อปกันเพลิน 
โนฮาว : จะบอกอะไรให้ มีความผิดพลาดเกี่ยวกับการใช้จ่ายเงิน โดยเฉพาะช่วงเทศกาล 
ปูกะตอย : เริ่มเลย
โนฮาว : ข้อแรก คือ ลืมตั้งงบประมาณส่วนเกิน บางคนเก็บเงินแค่ซื้อของ แต่ดันลืมเก็บเงินไว้เป็นค่าใช้จ่ายอื่นๆ เช่น ค่าห่อของขวัญ หรือบางครั้งนัดกันไปให้ของขวัญกันที่ร้านอาหาร แต่ดันลืมเก็บเงินไว้งานนี้ อาจจะทำให้งบบานปลาย สุดท้ายก็ต้องรูดบัตรเครดิต หรือเอาเงินเก็บมาจ่าย
ปูกะตอย : ต่อเลย
โนฮาว : รูดผ่านบัตรเครดิต เดี๋ยวนี้คนมักจะซื้อของผ่านบัตรเครดิต แต่ถึงเวลากำหนดชำระเงินคืน กลับใช้วิธีการผ่อนชำระด้วยอัตราดอกเบี้ย ทำให้เกิดดอกเบี้ยจากการขาดสติยับยั้งชั่งใจเวลาใช้จ่าย ดังนั้นก่อนใช้บัตรเครดิต ควรคำนึงถึงรอบบัญชีที่บัตรเครดิตตัด และจำนวนเงินที่จะต้องจ่ายเมื่อถึงเวลาเรียกเก็บ
ปูกะตอย : มีอีกมั้ย
โนฮาว : ให้ของขวัญด้วยราคาแพงเวอร์ มักจะเกิดกับคนวัยหนุ่มสาวที่อยากจะเอาใจใครบางคน แต่ความจริงแล้วก่อนที่จะจ่ายเงินออกไป ถามตัวเองก่อนว่า ผู้รับของขวัญจะใช้ของที่เราซื้อให้หรือไม่ ซึ่งในบางครั้งก็ไม่จำเป็นต้องซื้อของแพงๆ เวอร์ๆ ให้ก็ได้ เอาพอเหมาะก็โอเคแล้ว 
ปูกะตอย : จริงอ่ะ
โนฮาว : แล้วก็บางคนหน้าใหญ่ ชอบให้ของขวัญคนเดียว ซึ่งความจริงแล้วในบางเทศกาลอาจจะแชร์เงินรวมกับเพื่อนๆ ญาติพี่น้องแล้วซื้อของขวัญชิ้นเดียวก็ได้ หรือบางครั้งหากเรามีความสามารถพิเศษ เช่น วาดรูปเป็น ถักผ้าพันคอได้ ควรใช้โอกาสนี้ทำเป็นของขวัญที่คุณรักได้ ถ้าผู้รับรู้ว่าของขวัญชิ้นนี้มาจากฝีมือของเรา คงถนอมใช้แบบสุดๆ 
ปูกะตอย : ใช่ๆ 
โนฮาว : และที่สำคัญน่ะ เวลาจะซื้อของขวัญให้ใคร ควรศึกษาสไตล์ นิสัยของผู้รับด้วยว่าชอบ หรือไม่ชอบอะไร เช่น เขากำลังอดความอ้วน แต่ดันซื้อเค้กไปฝาก หรือบางคนซื้อหนังสือการเล่นกอล์ฟให้กับคนที่ชอบดำน้ำ หรือบางคนซื้อบัตรเติมน้ำมันให้กับคนที่ไม่มีรถสักคัน ดังนั้นควรเลียบๆ เคียงๆ ถามผู้ที่เราจะซื้อของขวัญให้ก่อนว่าเขาชอบหรือเกลียดอะไร ถามคนรอบข้างๆ ก็ได้ เพื่อทำให้ของขวัญชิ้นนี้มีคุณค่ามากขึ้น
ปูกะตอย : ดีจัง ว่าแต่ว่าคนที่เราแอบปลื้มอยู่เขาชอบอะไร เธอรู้มั้ย
โนฮาว : จะไปรู้เหรอ ขนาดชื่อยังไม่รู้เลย ไปแอบสืบเอาเองก็แล้วกัน วันนี้ไปแล้ว บ๊าย บาย